 1. A touz ces qui verront et orront ces présentes lettres, je, Guillaume de Trichastel, sires de Borbone en partie, salut. Saichent tuit que je ay donnée tele franchise en la ville de Varannes davant Trichastel et à tous les habitans de la dite ville en compaignie de nostre signor lou Roi, en laquelle ville on ne puet ne ne doit retenir nuns de mes hommes ne des hommes nostre signor lou Roy qui doivent morte main ne fors mariaige ne qui sont de serve condicion.  2. A touz les hommes qui en la dite ville demorront sus nos et en nostre justice, nous les retenons par tele frainchise que chaque borjois qui demorrai en cel dit lieu, nous paierai chascun an au jor de la Saint Remei ou chief d’octambre pour son mes et por sa maison une geline, et chascuns borjois de cel dit lieu payerai chascun an à la Sainct Remei cinc solz de tournois petiz et seront quictes, cil dit borjois, de toutes tailles et de toutes actions, et de toutes cotes.  3. Et ce nous faisions fors ou molins en cele dite ville et ou finaige, cil dit borjois i morront et curont par tel coustume comme on mot et cuit es fours et es molins dou païs.  4. Et rendront forfaiz et amendes ausi comme l’on ai accostumé çai en ariers, c’est à savoir, de la plaine amende, trois souls; lou coul plain, cinc solz; lou sanc, quinze solz; lou jour du marchié, sexante solz.  5. Liquex marchiéz doit estre au mardi francs et conduz un jor d’avant et un jour après, et doit avoir en cele dicte ville doues foires chascun an, frainches et condutes un jour d’avant et un après; ce est assavoir lou jour de la my aoust l’une desdites foires et lou jour de la feste Sainct Hylaire es vint jors de Noël l’autre foire.  6. Et qui ferrai d’arme esmolue ou ferai murtre ou rat ou larrecin ou mectrai feu, il serai à nostre volenté.  7. Qui formerai champ, se il font pais, chacuns doit cinc solz; se il sont armés et fait li grand sairement, chacuns doit quinze solz; li vaincuz en bataille chasques paie sexante sols, se ceu n’est murtres ou homicides ou raz ou incendiaires ou larrecins ou traïsons, que lors seroit il à nostre volenté.  8. Et cil dit homme iront en nostre ost et en nostre chevauchie, laquelle chevauchie ou liquelz ost doit estre annonciez par lou prévost commun dou leu.  9. Et cil prevost doit estre mis par lou commun acort de nostre seignor lou Roi et de nos. 10. Et qui n’iroit ou envoieroit, il paieroit dex sols d’amande qui seront parti entre nostre seigneur lou Roi et nos, et toutes menières d’issues de cel dit leu. 11. Et nuns de ces dis borjois ne doit estre mis en prison ne retenuz se il peut doner soffisans plaiges por droit faisant se il n’est pris por murtre ou por larrecin ou por rat ou por tel fait de que il doit perdre vie ou membre. 12. Et ne seront menéz nul de ces diz borjois fors la dite ville de Varannes, ainz respondront au qui de ceu qui apartient à cort laie. 13. Et chasquns de ces diz borjois puet vendre et acheter héritaiges chascuns à chascun, selonc ce a que il ont acostumei çai en ariers au lieu. 14. Et quant aucuns de ces diz borjois aurai vendui son héritaige, il s’en puet aler frainchement, se il n’est méffait, pourquoi il doie perdre vie ou membre et puet revenir quant il li plairai. 15. Li borjois du leu feront garder lor bois, lor blez, lor prez, lor vignes et lor autres biens, ansi que il l’ont fait çai en arriers. 16. Et chasquns qui venrai demorer en cele dite ville, jurerai à la bone foi à garder les cors des signors et les droitures de la dite ville et des apartenances. 17. Toutes les foiz que nous mectrons ou remuerons nostre prevost, il jurrai toutes les choses desus dites à garder et tenir en bone foi. 18. Et je, lediz Guillaumes promet en bone foi et par mon sairement, tenir et garder fermement, senz aler encontre en tout ne en partie, toutes ces choses desus dites ansi com elles sont acordées, sauf lou droit d’autrui. En tesmoignaige de laquele chose pour ceu que elle soient ferme et estauble, je, Guillaumes de Trichastel, sires de Borbone en partie, ai mis mon scel en ces présentes lectres en tesmoignaige de vérité. Qui furent faites l’an de grâce mil deux cens quatre vingt et quatorze, au mois de jugnot.